Suomessa on eristyksissä jo toinen vanki, jolla epäillään koronatartuntaa.

THL:n tiedotustilaisuus: professori Mika Salminen sanoo, että jopa kolmasosa - 35 prosenttia - suomalaisista voi saada koronavirustartunnan. ILTV

Koronaviruksen on epäilty tunkeutuneen vankilamuurien sisäpuolelle ainakin Helsingissä ja Vantaalla.

Tilanne on johtanut siihen, että vankilat ovat nyt sulkeneet tai sulkemassa porttinsa kokonaan paitsi suljetuissa vankiloissa myös avolaitoksissa. Rikosseuraamuslaitoksen (Rise) keskushallintoyksikkö on kehottanut vankilanjohtajia peruuttamaan vankien lomat ja estämään sukulaistapaamiset.

Vain vartijoiden ja muun henkilökunnan kulku siviiliin sallitaan. Vankitapaamisiin pääsevät vain asianajajat, poliisit ja muut viranomaiset. Vangin ainoa mahdollisuus piipahtaa siviilissä on matka poliisin kyydissä tuomioistuimeen.

– Lain mukaan päätösvalta on tällaisessa laitoksen johtajalla, Risen turvallisuusjohtaja Ari Juuti selvittää, miksi keskushallintoyksikkö antoi asiasta vain suosituksen, eikä määräystä.

Helsingin vankilassa herännyt epäily vangin koronatartunnasta ilmoitettiin aiheettomaksi. Täyttä varmuutta asiasta ei kuitenkaan saatu. RISTO KUNNAS

Vielä ei tietoa

Ensimmäinen koronaepäily johti oikeusministeri Anna-Maja Henrikssonin (r) ja hänen ruotsalaisen ministerikollegansa Morgan Johanssonin vierailun viime hetken perumiseen Helsingin vankilassa viime tiistaina.

Vangilla havaittu koronaepäily käännytti ministerit vankilan portilta.

Seuraava koronepäily heräsi Vantaan vankilassa viime torstaina. Vielä sunnuntaina illansuussa ei ollut tietoa, oliko epäily aiheeton vai aiheellinen.

Vankilan johtaja Tommi Saarinen kertoi Iltalehdelle, että ”epäily on, mutta tuloksia ei vielä tässä vaiheessa ole saatu”.

– Infektiolääkärin suosituksesta (kyseisen) vangin ja osaston muiden vankien liikkumista on rajoitettu, Saarinen sanoo.

Epävarma tulos

Rise on perustanut erityisen valmiusryhmän seuraamaan tilanteen kehitystä ja koordinoimaan sen aiheuttamia toimenpiteitä. Ryhmän puheenjohtajana toimiva turvallisuusjohtaja Ari Juuti kertoo, että Helsingin vankilan koronaepäily osoittautui aiheettomaksi.

Juuti sanoo kuitenkin olevansa huolissaan siitä, että asia selvitettiin vain kliinisellä kokeella, eikä varsinaisella koronatestillä. Vangin ulkoiset oireet tutkittiin ja niiden perusteella arvioitiin, ettei hänellä ollut koronaa. Täydellistä varmuutta ei asiasta saatu.

Sama tilanne tulee näillä näkymin jatkumaan, sillä eri sairaanhoitopiirit ovat ilmoittaneet rajoittavansa koronatestit vain vakavimmin sairaisiin ja riskiryhmiin, kuten yli 70-vuotiaisiin potilaisiin.

– Miten voimme riittävästi rajoittaa taudin leviämistä, jos tutkitaan vain vangin ulkoiset oireet? Juuti kysyy.

Hän toivoo, että todelliset epäilyt varmistettaisiin asianmukaisin testein, jossa näytteet otettaisiin vankilassa ilman, että vankia jouduttaisiin kuljettamaan ulkopuolelle sairaalaan tai terveyskeskukseen.

Isot riskit vankilassa

Risen valmiusryhmä kokoontuu maanantaina. Yksi esillä oleva asia on oirehtivien vankien testaaminen. Risen pääjohtaja Arto Kujalan mukaan Risen asiakaskunnassa on paljon riskiryhmiin kuuluvia.

– Tartuntojen leviäminen aiheuttaisi mittavia sairauspoissaoloja, mikä vaikuttaisi vaikeuksiin hoitaa yksiköiden valvontaa ja muuta toimintaa, Kujala totesi Risen perjantai-iltana julkaisemassa tiedotteessa.

Keskusradio räsähti päälle: ”Pysykää osastoilla!”

Korona on muuttanut rajusti myös avovankiloiden käytäntöjä.

Keravan vankilan avo-osastolla viimeisiä kuukausia viettävä Marko Kääriäinen kertoo, että myöhään perjantai-iltana keskusradio räsähti päälle.

– Siinä ilmoitettiin, ettei ketään päästetä ulos. Käskettiin pysyä osastoilla, Kääriäinen kertoo Iltalehdelle.

Puhelimet oli juuri kerätty vangeilta pois. Kääriäisen tarkoitus oli lauantaina lähteä pitkästä aikaa tapaamaan lapsiaan ja läheisiä. Suunnitelmat muuttuivat hetkessä, mutta niistä ei päässyt ilmoittamaan siviiliin.

Kääriäinen hämmästelee yllättävää ja kovaa päätöstä, koska Keravan vankilassa ei ole ilmennyt yhtäkään koronaepäilyä.

– Myöskään tapaajia ei päästetä vankilaan, mutta vartijat ja muu henkilökunta saavat kyllä ravata edestakaisin siviiliin, Kääriäinen sanoo.